paragraph_text: Prijelaz seizmičkog vala iz jedne u drugu sredinu različitih akustičkih impedancija čini se da bi morao imati za posljedicu razdvajanje tih sredina duž granice, jer, sukladno temeljnom fizikalnom zakonu o očuvanju energije, ukupna energija vala prenesena u drugu sredinu mora biti jednaka energiji koja dolazi na granicu dviju sredina. Objašnjenje tog prividnog paradoksa nalazi se u činjenici da se sva energija seizmičkog vala, koji dolazi na granicu dviju sredina, ne prenosi u potpunosti u drugu sredinu, nego se, ovisno o svojstvima tih sredina, dio energije na njihovoj granici reflektira i nastavlja širiti unutar sredine iz koje je val došao. Pritom je reflektirana energija jednaka energiji potrebnoj da se održi jednaka brzina gibanja čestica s obje strane granice i tako spriječi razdvajanje dviju sredina različitih akustičkih svojstava.